
Hol erdősítsünk szénmegkötés céljából a vízhiányos sík vidékeken?

Napjainkban az antropogén természet- és környezet-károsítás kedvezőtlen hatásainak mérséklésére
az egyik legelterjedtebb megoldás az élőhely-rekonstrukció, azon belül is az erdősítés. Az ökológia
viszonyrendszerek nem kellő mértékű figyelembevételével végzett erdősítés azonban számos
kedvezőtlen hatással járhat, melyek közül a legfenyegetőbb az erdők jelentős evapotranszspirációs
kapacitása miatt jelentkező szárító hatás. Kutatásunkban arra kerestük a választ, hogy e szárító
hatást hogyan befolyásolják a talajtani viszonyok eredendően vízhiányos régiókban, mint pl. hazánk
síkvidéki területeinek jelentős részén. A Duna-Tisza közi homokhátság durva szemcsés
homoktalaján, illetve a Tiszántúl kötött talaján különféle erdőtípusokban és szomszédos
gyepterületeken vizsgáltuk a talaj felső 1 m-es, telítetlen rétegének vízviszonyait négy évszakon át.
Különféle proxikkal becsültük a vízveszteséghez hozzájáruló tényezők szerepét, így a
lombkoronáról elpárolgó és általa elpárologtatott mennyiséget a lombkorona borításával, a
lágyszárú szintről távozó vizet a biomassza és az avar abundanciájával, a talajfelszínről elpárolgó
vízmennyiséget pedig a mikroklimatikus viszonyokkal közelítettük. Eredményeink szerint mindkét
talajtípus esetén az erdők nedvesebb viszonyokat tartanak fenn a talaj felső 20-30 cm-es zónájában,
mint a gyepek. Ennek hátterében a lombkorona mikroklíma-mérséklő hatása áll, és a lágyszárú szint
evapotranszspirációja ezt alig befolyásolja. Homoktalajok esetén a mélyebb rétegeket az erdők fái
rendkívüli mértékben kiszárítják, és a szárítás mértéke a lomb éves életidejével függ össze, így a
legerősebben az örökzöldek gátolják a talajvíz-utánpótlást. A kötött talajok erdei alig csökkentették
a mélyebb talajrétegek nedvességtartalmát a gyepekhez képest. A rövid életű lombkorona itt inkább
a feltalaj nedvességének részleges elvesztését eredményezte, a mélyebb talajrétegek kapcsán nem
tapasztaltunk jelentős különbséget. Kijelenthetjük tehát, hogy a kötöttebb talajok
talajvízutánpótlását és regionális vízgazdálkodását kevésbé rontja az erdősítés. A jelenleg fátlan
homoki élőhelyek erdősítése erősen ellenjavallt, míg a kötött talajjal rendelkező Tiszántúl nem
szikesedő felhagyott szántói megfelelőek lehetnek erdő-gyep mozaikok és erdőfoltok tervezésére az
élőhely-rekonstrukciós törekvések keretein belül. Természetközeli gyepterületek erdősítése egyik
régióban sem javasolható megoldás. E könnyen alkalmazható irányelvet más mérsékeltövi
vízhiányos síkvidékeken is célszerű alkalmazni.



